 

**САОПШТЕЊЕ**

Београд, 22. мај 2017.

**ИЗВЕШТАЈ О РЕАЛИЗАЦИЈИ И ЕФЕКТИМА НАГРАДНЕ ИГРЕ „УЗМИ РАЧУН И ПОБЕДИ“**

Поводом завршетка наградне игре „Узми рачун и победи“, Радна група за организацију наградне игре је припремила извештај о реализацији и ефектима наградне игре, додељеним наградама, одзиву грађана, утицају на јачање пореске дисциплине и такмичењу градова и општина.

***Учешће грађана***

Наградна игра „Узми рачун и победи“ организована је током фебруара и марта 2017. и у том периоду грађани су послали 8.565.070 коверата односно **85.650.070 фискалних рачуна и слипова**. Минимална вредност послатих рачуна процењује се на 6,8 милијарди динара, а припадајућег ПДВ-а на 1,13 милијарди динара односно **9,19 милиона евра**.

******На основу истраживања грађана које је спровео НАЛЕД у првом кварталу 2017, процењује се да је у наградној игри **учествовало до 40% становништва** што је неколико пута већи одзив него у Словачкој која је један од примера најбоље праксе у организацији фискалних лутрија. Такође, истраживање је показало да 94% грађана Србије подржава борбу против сиве економије што је највећа подршка у последње три године.

***Награде***

Наградни фонд је обухватао **742 награде укупне вредности од 135.344.181,46 динара** (са урачунатим ПДВ-ом) или 1,09 милиона евра. 690 награда мале и средње вредности је обезбедила друштвено одговорна привреда окупљена у НАЛЕД-у, док су највредније награде укључујући и 6 станова у Београду обезбеђене из буџета Републике Србије.

У четири јавна извлачења на РТС-у, извучена су 742 потенцијална добитника. Након завршетка наградне игре **издате су** **692 потврде о добитку**, 32 нису преузете док 18 грађана није испуњавало правила наградне игре с обзиром на то да је реч о малолетним лицима.

***Такмичење општина и градова***

**Фискални рачуни и слипови послати су из** **187 градова и општина** (укључујући Косово и Метохију). Највећи број коверата пристигао је из највећих градова: Београда – 2.457.420 (највише Нови Београд – 375.988), Новог Сада – 438.350, Ниша – 288.026, Крагујевца – 226.290 и Панчева – 171.655.

**У 109 градова и општина сваки становник је у просеку послао најмање једну коверту, а у појединим и готово две** - Савски венац (1,97), Бела Паланка (1,84), Бела Црква (1,81), Димитровград (1,78) и Нови Београд (1,75). Дневни рекорд у броју послатих коверата постављен је 30. марта – 421.405.

Најактивније општине (број коверата по глави становника у односу на куповну моћ) биле су Бела Паланка, Димитровград, Пландиште, Бела Црква, Голубац, Сечањ, Житиште, Раковица, Сврљиг, Бачки Петровац, Прокупље и Тител, које су као победнице такмичења освојиле **WиФи зоне** са бесплатним интернетом. Првих пет поделиће и **фонд од 100.000 евра** за улагања у инфраструктуру по избору грађана. Постављање WиФи зона и гласање биће организовано током лета.

***Фискални ефекти наградне игре***

У првом кварталу 2017. забележен је раст укупног промета евидентираног преко фискалних каса од 7,64% у односу на исти период прошле године. **Највећи скок од чак 33,84% забележен је код тзв. малих обвезника фискализације код којих је сива економија најзаступљенија**, као и у циљним секторима у којима се остварује највећи промет.


Када посматрамо промет код ПДВ обвезника, њихов обрт у првом кварталу у трговини на велико и мало повећан је 7,8%, у грађевинарству 20,9% и угоститељству 11,85%. У шест сектора које је посматрала Пореска управа **остварен је раст промета од 91 милијарде динара** што би, ако бисмо на ту основицу обрачунали само нижу стопу ПДВ-а од 10%, значило **додатних девет милијарди динара прихода за буџет односно 73 милиона евра**.

******

***Јачање пореске дисциплине***

Током трајања наградне игре уочена је већа спремност грађана да укажу на случајеве пословања мимо прописа. Подаци Пореског аларма показују да су грађани током прва три месеца ове године поднели чак **47,3% пријава за неиздавање рачуна више** него у првом кварталу 2016. од чега је **највећи раст забележен у марту од невероватних 88,55%.**

Наградна игра утицала је на смањење прекршаја које су уочили порески инспектори током теренских контрола. У првом кварталу 2017. **евидентирано је 709 неправилности у издавању фискалних рачуна** што је за 24,33% мање у односу на исто тромесечје 2016. када је утврђено 937 неправилности. Смањено је и изрицање мера забране обављања делатности због неиздавања рачуна. **У првом кварталу 2016. затворена су 532 објекта** док је у истом тромесечју ове године привремена забрана рада изречена власницима 494 радњи односно 7,14% мање у односу на исти период лане.

Осим пријава за неевидентирање промета преко фискалне касе у првом кварталу 2017. примљене и **82 пријаве за обављање нерегистроване делатности**.

Наградна игра „Узми рачун и победи“ представља једну од 68 мера Националног програма за борбу против сиве економије. Влада Србије прогласила је 2017. Годином борбе против сиве економије и покренула едукативну кампању у сарадњи са НАЛЕД-ом и друштвено одговорним компанијама окупљеним у Савезу за фер конкуренцију са циљем подизања свести грађана и привреде о значају смањења обима сиве зоне и њиховог активног укључивања у стварање бољег друштва.

Борба против нелегалне трговине и непријављеног рада тиче се сваког грађанина Србије јер сваки динар утајеног пореза значи мања улагања у образовање, здравство, инфраструктуру, јавне услуге и све оно што чини једну земљу добрим местом за живот.